b'\n_START_ARTICLE_\nSkurdas\n_START_PARAGRAPH_\nSkurdas, skurdo klas\xc4\x97\xc2\xa0\xe2\x80\x93 individ\xc5\xb3 visuma, socialin\xc4\x97 grup\xc4\x97 arba visuomen\xc4\x97s sluoksnis, turintis labai ribot\xc4\x85 pri\xc4\x97jim\xc4\x85 prie resurs\xc5\xb3 bei visuomen\xc4\x97s produkt\xc5\xb3, kuomet j\xc5\xb3 tr\xc5\xabksta bent pagrindiniams baziniams poreikiams patenkinti; nesugeb\xc4\x97jimas savaranki\xc5\xa1kai pasir\xc5\xabpinti arba visi\xc5\xa1kas abejingumas savo gerovei. Vis\xc4\x85 savo valdom\xc4\x85 kapital\xc4\x85 nukreipia vartojimui, kredito aptarnavimui, menkaver\xc4\x8diams ar niekin\xc4\x97s prid\xc4\x97tin\xc4\x97s vert\xc4\x97s visuomen\xc4\x97s produktams perimti ar gaminti.\n_START_SECTION_\nAbsoliutus skurdas\n_START_PARAGRAPH_\nMinimalus i\xc5\xa1tekli\xc5\xb3 rinkinys, siekiant patenkinti \xc5\xbeemiausios kvalifikacijos darbuotojo, b\xc5\xabtinus asmeninius poreikius. Da\xc5\xbeniausiai naudojamas tiriant skurd\xc4\x85, nepakankamai i\xc5\xa1sivys\xc4\x8diusiose \xc5\xa1alyse, kuriose skurstantys gyventojai, d\xc4\x97l nepakankam\xc5\xb3 pajam\xc5\xb3 nepaj\xc4\x97gia patenkinti b\xc5\xabtin\xc5\xb3 minimali\xc5\xb3 poreiki\xc5\xb3.\n_START_SECTION_\nSantykinis skurdas\n_START_PARAGRAPH_\nTam tikros gyventoj\xc5\xb3 grup\xc4\x97s disponuojam\xc5\xb3 i\xc5\xa1tekli\xc5\xb3 ir gyvenimo s\xc4\x85lyg\xc5\xb3 matavimas, susiejant juos su bendru gyvenimo lygiu. Naudojama i\xc5\xa1sivys\xc4\x8diusiose \xc5\xa1alyse, kuriose asmenin\xc4\x97s pajamos yra palyginti didel\xc4\x97s, ir matuojant skurd\xc4\x85, dominuoja ne tiek fiziniai, kiek socialiniai ir kult\xc5\xabriniai skurdo aspektai. Santykiniu pajam\xc5\xb3 metodu, skurdo riba yra nustatoma kaip tam tikro makroekonominio rodiklio procentin\xc4\x97 dalis. Da\xc5\xbeniausiai naudojamos 40 proc., 50 proc. arba 60 proc. skurdo ribos. Remiantis Europos statistikos (Eurostat) metodika, santykin\xc4\x97 skurdo riba yra apskai\xc4\x8diuojama kaip 60 proc. ekvivalentini\xc5\xb3 disponuojam\xc5\xb3 pajam\xc5\xb3 medianos.\n_START_SECTION_\nSkurdo kontekstas Lietuvoje\n_START_PARAGRAPH_\nLietuvoje skurdo lygis apskai\xc4\x8diuojamas remiantis santykine skurdo riba, nustatoma kaip 60 proc._NEWLINE_vidutini\xc5\xb3 ekvivalentini\xc5\xb3 vartojimo i\xc5\xa1laid\xc5\xb3. Valstyb\xc4\x97s nustatomas statistinis rodiklis, apskai\xc4\x8diuojamas kaip vieno asmens pinigini\xc5\xb3 pajam\xc5\xb3 suma, kuri tur\xc4\x97t\xc5\xb3 garantuoti minimal\xc5\xb3 socialiai priimtin\xc4\x85 poreiki\xc5\xb3 patenkinimo lyg\xc4\xaf, atitinkant\xc4\xaf organizmo maisto poreikius pagal fiziologines normas, taip pat minimalius drabu\xc5\xbei\xc5\xb3, avalyn\xc4\x97s, bald\xc5\xb3, \xc5\xabkini\xc5\xb3, sanitarijos ir higienos reikmen\xc5\xb3, buto, komunalini\xc5\xb3, buitini\xc5\xb3, transporto, ry\xc5\xa1i\xc5\xb3, kult\xc5\xabros ir \xc5\xa1vietimo paslaug\xc5\xb3 poreikius. Skurdo rizikos lygis 2012\xc2\xa0m. \xc5\xa1alyje siek\xc4\x97 18,6 procento, prane\xc5\xa1a Lietuvos Statistikos departamentas, remdamasis pajam\xc5\xb3 ir gyvenimo s\xc4\x85lyg\xc5\xb3 tyrimo duomenimis. Palyginti su 2011\xc2\xa0m., jis suma\xc5\xbe\xc4\x97jo 0,6. Naujausiais statistikos departamento duomenimis, skurdo rizikos riba 2012\xc2\xa0m. buvo 749 litai per m\xc4\x97nes\xc4\xaf vienam gyvenan\xc4\x8diam asmeniui ir 1 572 litai\xc2\xa0\xe2\x80\x93 \xc5\xa1eimai, susidedan\xc4\x8diai i\xc5\xa1 dviej\xc5\xb3 suaugusi\xc5\xb3 asmen\xc5\xb3 ir dviej\xc5\xb3 vaik\xc5\xb3 iki 14 met\xc5\xb3 am\xc5\xbeiaus.\n_START_SECTION_\nSkurdo ma\xc5\xbeinimo politika Lietuvoje\n_START_PARAGRAPH_\nLietuvoje teikiamos pa\xc5\xa1alpos asmenims, kurie negauna valstybinio socialinio draudimo i\xc5\xa1mok\xc5\xb3 ir kuri\xc5\xb3 yra \xc5\xbeemas pragyvenimo lygis. Taikomos i\xc5\xa1mokos \xc5\xa1eimoms patirian\xc4\x8dioms skurd\xc4\x85, socialin\xc4\x97s rizikos \xc5\xa1eimoms, beglobiams vaikams. Teikiami maisto produktai, drabu\xc5\xbeiai, avalyne, higienos reikmenys ir b\xc5\xabtinos prek\xc4\x97s.\n_START_SECTION_\nSkurdo kontekstas Europos S\xc4\x85jungoje\n_START_PARAGRAPH_\nEuropa\xc2\xa0\xe2\x80\x93 vienas turtingiausi\xc5\xb3 pasaulio region\xc5\xb3, bet didel\xc4\x97 jos gyventoj\xc5\xb3 dalis neturi i\xc5\xa1tekli\xc5\xb3, reikaling\xc5\xb3 oriai gyventi. Tokia pad\xc4\x97tis yra ry\xc5\xa1kus kontrastas pamatin\xc4\x97ms Europos S\xc4\x85jungos vertyb\xc4\x97ms\xc2\xa0\xe2\x80\x93 solidarumui, teisingumui ir socialinei sanglaudai. \xc5\xa0iuo momentu, Europos S\xc4\x85jungoje beveik 120 mln. \xc5\xbemoni\xc5\xb3 yra ties skurdo riba. Europos S\xc4\x85junga naudoja santykin\xc4\xaf skurdo apibr\xc4\x97\xc5\xbeim\xc4\x85. Tai rei\xc5\xa1kia, kad jis siejamas su gyvenimo lygiu kiekvienoje \xc5\xa1alyje, nustatyta skurdo riba yra 60 proc. vidutini\xc5\xb3 \xc5\xa1alies pajam\xc5\xb3.\n_START_SECTION_\nLaekeno indikatoriai\n_START_PARAGRAPH_\n2000 m. Nicos samito metu Europos S\xc4\x85jungoje sutarta sukurti ir \xc4\xafgyvendinti nacionalinius veiksm\xc5\xb3 planus, skatinti didesn\xc4\xaf socialin\xc4\xaf \xc4\xaftraukim\xc4\x85 ir kovoti su skurdu. 2001 m. \xc5\xa1io svarbaus ir ambicingo tikslo \xc4\xafgyvendinimo matavimui patvirtinti Europos Tarybos Laekeno skurdo ir socialin\xc4\x97s \xc4\xaftraukties matavimo indikatoriai. Indikatoriai buvo sukurti kaip Lisabonos strategijos \xc4\xafgyvendinimo dalis. Europos Taryba patvirtino 18 bendr\xc5\xb3 statistini\xc5\xb3 indikatori\xc5\xb3, leid\xc5\xbeian\xc4\x8di\xc5\xb3 steb\xc4\x97ti ir palyginti ES valstybi\xc5\xb3 nari\xc5\xb3 pa\xc5\xbeang\xc4\x85 kovoje su skurdu ir socialin\xc4\x97s \xc4\xaftrauktries situacij\xc4\x85. Laekeno indikatoriai suskirstyti \xc4\xaf 10 pagrindini\xc5\xb3 ir 8 antrinius, kurie dar skirstomi \xc4\xaf keturias kategorijas: ma\xc5\xbeas pajamas, \xc4\xafsidarbinim\xc4\x85, \xc5\xa1vietim\xc4\x85 ir sveikat\xc4\x85. \xc5\xa0ie indikatoriai naudojami rengiant valstybi\xc5\xb3 nari\xc5\xb3 Nacionalines strategines ataskaitas. Kalbant apie ES skurdo samprat\xc4\x85, svarbiu kintamuoju galima laikyti matavimo principus. Kadangi si\xc5\xabloma matuoti vidutinius gyvenimo standartus visose ES nar\xc4\x97se, susiduriama su ta dilema, kad ES sudaro skirtingo i\xc5\xa1sivystymo lygio valstyb\xc4\x97s. Vidutinis gyvenimo standartas i\xc5\xa1sivys\xc4\x8diusioje ES valstyb\xc4\x97je pvz. D. Britanijoje lygus 853 EUR per m\xc4\x97nes\xc4\xaf vienam \xc5\xbemogui, ta\xc4\x8diau Rumunijoje tai b\xc5\xabt\xc5\xb3 laikoma auk\xc5\xa1to lygio atlyginimu, nes \xc4\x8dia skurdo lygis pasiekiamas, kai pajamos lygios 176 EUR per m\xc4\x97nes\xc4\xaf. Austrijoje fiksuojama auk\xc5\xa1\xc4\x8diausia ES skurdo riba, kuri sudaro 958 EUR per m\xc4\x97nes\xc4\xaf vienam \xc5\xbemogui.\n_START_SECTION_\nES skurdo ma\xc5\xbeinimo veiklos rezultatai\n_START_PARAGRAPH_\nDaugumoje ES \xc5\xa1ali\xc5\xb3 buvo padidintas neapmokestinamas pajam\xc5\xb3 dydis, skai\xc4\x8diuojamas nuo darbo u\xc5\xbemokes\xc4\x8dio (pvz., Pranc\xc5\xabzijoje padidintas nuo 470 EUR iki 960 EUR, siekiant suma\xc5\xbeinti gyvenan\xc4\x8di\xc5\xb3 \xc5\xbeemiau skurdo ribos skai\xc4\x8di\xc5\xb3. \xc4\xaevairi\xc5\xb3 socialin\xc4\x97s politikos priemoni\xc5\xb3 taikymas, kuri\xc5\xb3 tikslas padidinti nam\xc5\xb3 \xc5\xabki\xc5\xb3 pajamas ir pad\xc4\x97ti motinoms derinti vaik\xc5\xb3 auginimo ir profesinius \xc4\xafsipareigojimus, pvz., motinyst\xc4\x97s (t\xc4\x97vyst\xc4\x97s) i\xc5\xa1mok\xc5\xb3 padidinimas. Daugumoje ES \xc5\xa1ali\xc5\xb3 buvo i\xc5\xa1pl\xc4\x97stas \xc5\xa1i\xc5\xb3 priemoni\xc5\xb3 taikymas. Kai kuriose ES \xc5\xa1alyse (tame tarpe, ir Lietuvoje, Latvijoje, Estijoje, Bulgarijoje, Airijoje, Lenkijoje, Vengrijoje, Slov\xc4\x97nijoje) bazin\xc4\x97s pensijos dydis yra gana \xc5\xbeemas, tad buvo padidintas jos dydis, daugiausiai perskai\xc4\x8diuojant darbo u\xc5\xbemokest\xc4\xaf ir kei\xc4\x8diant pensij\xc5\xb3 skai\xc4\x8diavimo formuluot\xc4\x99.'